Ebbe Kalnæs (CD), 2000-03-16:
Forslaget om udviklingsforsøg i kommunerne er vi medforslagsstillere til, for de intentioner og de holdninger, der ligger bag sådan et forslag, er vi meget enige i.
Jeg vil hæfte mig lidt ved hr. Erling Christensens ordførerindlæg og vælge bare at bekræfte, at det citat, hr. Erling Christensen kom med om intentioner, solidaritet og alle de andre ting, er vi ganske enige i.
Så vil jeg også vælge at hæfte mig ved den del af hr. Erling Christensens tale, der var hen imod afslutningen, som var meget åben og meget imødekommende, for det synes jeg er vigtigt i denne her sammenhæng.
Det er da rigtigt, at på en række områder er nogle af de problemer, der har været, løst undervejs.
Det, der måske lidt kan være problemet, er, at de sådan bliver løst i småbidder og giver nogle vanskeligheder, når man skal have løst dem, og det virker lidt trægt.
Jeg holder meget af mange af dem, det er slet ikke det, men der er en tendens til i en centraladministration sådan at se lidt stivnakket på tingene, når de skal igennem, og det går lidt trægt.
Jeg har også haft en række konkrete tilfælde, hvor man lagde ungdomsskolerne sammen og var meget længe om at få lov til at lave en fælles bestyrelse, fordi det kunne
man ikke efter loven, de skulle have hver sin, og det virkede lidt bøvlet.
Men det er ikke så heldigt, at man har sådan en situation, hvor der går lang tid osv., for det er ikke fornuftigt.
Jeg ser altså gerne, at der er lidt mere åbning i det her, jeg ser gerne, at der er sådan en mere generel tendens
til at sige, at selvfølgelig ved vi da, at man ude i kommunerne, i kommunalbestyrelserne ønsker at lave et ordentligt lokalsamfund med et ordentligt serviceniveau.
Lokalsamfundene er meget forskellige, har meget forskellige vinkler og behov, og der har man jo selvfølgelig i en central holden fast i det her de der betragtninger om, at i gennemsnit er de nok næsten ens alle sammen, så derfor kan de nok også bruge næsten helt ens regler.
Det virker ikke så godt i dagligdagen.
Så det er det, der ligger i det.
Jeg skal da sige, at i bemærkningerne kunne der da godt være nogle ting, nogle enkle ord i de kantede aftaler, vi har på folkeskoleområdet, som kunne misforstås.
Jeg har nu ikke umiddelbart kunnet finde dem, men det kunne godt ske, og det er klart, det ikke er intentionen at løbe fra, hvad vi har af målsætninger, aftaler og den slags ting.
Men jeg har ikke rigtig set dem endnu.
Så jeg appellerer meget til, at man lukker op for de her ting, og at man ikke på forhånd sidder med bogen og spørger, om der er et eller andet, der kan stoppe det her, for det er altså det, jeg har oplevet på en lang række områder.
Men jeg skal medgive med det samme, at det er blevet bedre, og jeg vil gerne være med til at gøre det lidt bedre endnu, lidt mere fleksibelt, for der kan tænkes mange fornuftige løsninger derude, og vi skal passe på.
Nu vil jeg sige, at det gælder ikke nogen som helst, der er tilbage her i Folketinget i dag, men jeg møder af og til nogle, der også sidder i dette Folketing, og som har været med længe, er meget dygtige og kender teknikken, og nogle gange kan jeg sådan høre ekkoet af, at de er begyndt at tale ligesom centraladministrationen.
Det er det, der er lidt synd, fordi livet leves utrolig godt mellem principperne - oftest leves det rigtig godt mellem principperne - men hvis ikke principperne bliver bøjet lidt, så bliver livet somme tider lidt dårligere.